תָּנוּ רַבָּנָן כְּשֶׁחָלָה רַבִּי אֱלִיעֶזֶר נִכְנְסוּ תַלְמִידָיו לְבַקְּרוֹ. אָמְרוּ לוֹ תַלְמִידָיו. רַבֵּינוּ. לַמְּדֵנוּ אוֹרְחוֹת חַיִּים וְנִזְכֶּה לְחַיִּיִ הָעוֹלָם הַבָּא. אָמַר לָהֶם הִזָּהֲרוּ בִּכְבוֹד חַבְרֵיכֶם. וּמִנְעוּ בְנֵיכֶם מִן הַהִגָּיוֹן. וְהוֹשִׁיבוּם בֵּין בִּרְכֵּי תַלְמִידֵי חֲכָמִים. וּכְשֶׁאַתֶּם מִתְפַּלְלִים. דְּעוּ לִפְנֵי מִי אַתֶּם עוֹמְדִים. וּבִשְׁבִיל כַּךְ תִּזְכּוּ לְחַיִּיִ הָעוֹלָם הַבָּא: וּכְשֶׁחָלָה רַבָּן יוֹחָנָן בֶּן זַכַּאי נִכְנְסוּ תַלְמִידָיו לְבַקְּרוֹ. כֵּיוָן שֶׁרָאָה אוֹתָם הִתְחִיל לִבְכּוֹת. אָמְרוּ לוֹ תַלְמִידָיו. רַבֵּינוּ נֵר יִשְׂרָאֵל פַּטִּישׁ הֶחָזָק עַמּוּד הַיְּמָנִי מִפְּנֵי מַה אַתָּה בוֹכֶה. אָמַר לָהֶם אִלּוּ הָיוּ מוֹלִיכִין אוֹתִי לִפְנֵי שַׂר בָּשָׂר וָדָם. שֶׁהַיּוֹם כַּאן וּמָחָר בַּקְּבֶר. וְאִם יִכְעוֹס עָלַי. אֵין כַּעְסוֹ כַּעַס עוֹלָם. וְאִם יַאָסְרֵנִי. אֵין אִסּוּרוֹ אִסּוּר עוֹלָם. וְאִם מְמִיתֵנִי אֵין מִיתָתוֹ מִיתַת עוֹלָם. וַאֲנִי יָכוֹל לְשָׁחֲדוֹ בְמָמוֹן וּלְפַיְּסוֹ בִדְבָרִים. וְאַף עַל פִּי כֵן הָיִיתִי בוֹכֶה. קַל וָחֹמֶר עַכְשָׁו שֶׁמּוֹלִיכִין אוֹתִי לִפְנֵי מֶלֶךְ מַלְכֵי הַמְּלָכִים הַקָּדוֹשׁ בָּרוּךְ הוּא שֶׁהוּא חַי וְקַיָּם לְעוֹלָם וּלְעוֹלְמֵי עוֹלָמִים. וְאִם יִכְעוֹס עָלַי כַּעְסוֹ כַּעַס עוֹלָם. וְאִם יַאַסְרֵנִי אִסּוּרוֹ אִסּוּר עוֹלָם. וְאִם מְמִיתֵנִי מִיתָתוֹ מִיתַת עוֹלָם. וְאֵינִי יָכוֹל לְשָׁחֲדוֹ בְמָמוֹן וּלְפַיְּסוֹ בִדְבָרִים. וְלֹא עוֹד אֶלָּא שֶׁיֵּשׁ לְפָנַי שְׁנֵי דְרָכִים. אֶחָד לְגֵיהִנֹּם. וְאֶחָד לְגַן עֵדֶן. וְאֵינִי יוֹדֵעַ בְּאֵיזֶה דֶּרֶךְ מוֹלִיכִין אוֹתִי. וְלֹא אֶבְכֶּה. אָמְרוּ לוֹ. רַבֵּינוּ בָּרְכֵנוּ. אָמַר לָהֶם יְהִי רָצוֹן שֶׁיְּהֵא מוֹרָא שָׁמַיִם עֲלֵיכֶם כְּמוֹרָא בָּשָׂר וָדָם. אָמְרוּ לוֹ תַלְמִידָיו עַד כַּאן וְתוּ לֹא. אָמַר לָהֶם וּלְוַאי. תֵּדְעוּ כְּשֶׁאָדָם עוֹבֵר עֲבֵרָה אוֹמֵר שֶׁלֹּא יִרְאַנִי שׁוּם אָדָם: 